VIDES KONSULTATĪVĀ PADOME

Nodibinājumi: „Latvijas Dabas fonds”, „Pasaules Dabas fonds”, „Ķemeru Nacionālā parka fonds”, “Teiču dabas fonds”, biedrības: „Latvijas Ornitoloģijas biedrība”, „Vides fakti”,„Vides aizsardzības klubs”, „Latvijas Makšķernieku asociācija”, „Zaļā brīvība”, „Ekodizaina kompetences centrs”, „Latvijas Botāniķu biedrība „Latvijas Atkritumu saimniecības asociācija”, „Baltijas krasti”, „Zero Waste Latvija”, „Latvijas Vides pārvaldības asociācija”, „Saldus rajona attīstības biedrība”, ” Korporatīvās ilgtspējas un atbildības institūts”, un biedrība „Baltijas Vides forums”, Biķernieku meža aizsardzības biedrība,

**Rīga, Peldu iela 26/28, LV-1494**

22.02.2023.

Nr.1-8

**Vides aizsardzības un reģionālās attīstības ministram**

**Mārim Sprindžukam;**

Maris.Sprindzuks@varam.gov.lv

Vides aizsardzības un reģionālās

 attīstības ministrijai;

pasts@varam.gov.lv

*Par nepieciešamām izmaiņām*

 *Latvijas iekšējo ūdeņu pārvaldībā un apsaimniekošanā*

Atsaucoties Jūsu aicinājumam Vides konsultatīvajai padomei (VKP) 2023. gada 11. janvāra sanāksmē, iesaistīties procesos un nākt palīgā kopīgu vides mērķu sasniegšanā, kā pirmo ierosinām veikt būtiskas pārmaiņas valsts iekšējo ūdeņu pārvaldībā un apsaimniekošanā, pilnveidojot normatīvos aktus un nodrošinot to atbildīgu un koordinētu īstenošanu.

VKP ierosinājumi būtiski paātrinātu Valdības deklarācijā doto uzdevumu *“Aktīvi strādāt pie klimata pārmaiņu radītu seku novēršanas un cēloņu mazināšanas, atbalstīt pašvaldības plūdu risku, upju un Baltijas jūras krastu erozijas novēršanā.”*, kā arī Valdības rīcības plāna rīcību *“Veicināt racionālu dabas kapitāla izmantošanu un apsaimniekošanu, nosakot pienākumus un atbildības dabas resursu, tai skaitā ūdens resursu ilgtspējīgā pārvaldībā”* izpildi.

Ūdens pārvaldības un apsaimniekošanas jautājumus Latvijā regulē virkne likumu – Ūdens apsaimniekošanas likums, Zemes pārvaldības likums, Zvejniecības likums, Pašvaldību likums, Aizsargjoslu likums, likums par Īpaši aizsargājamām teritorijām un tiem pakārtotie MK noteikumi. **Nevienā no normatīviem aktiem nav noteikts, ka** **ūdens ir kopējs sabiedrības labums**, no kā atkarīga cilvēku dzīves kvalitāte, un ka ūdens ir primārs - sabiedrībai izšķiroši nozīmīgs resurss. Turklāt Ūdens apsaimniekošanas likumā ietvertais institucionālās kompetences regulējums **nenosaka kādai no publiskās pārvaldes institūcijām ne atbildību, ne kompetenci konkrētu dabisko ūdensobjektu** (upju un ezeru) apsaimniekošanā, lai sasniegtu izvirzītos vides mērķus un izpildītu Latvijas starptautiskās saistības, kā arī likumā **nav ietverta pašvaldību loma valsts iekšējo ūdeņu apsaimniekošanā**, kas, ņemot vērā pašvaldību kapacitāti pēc administratīvās reformas, ir ļoti būtisks minētā likuma trūkums.

Augstāk minētais un no tā izrietošais pienākumu un atbildību sadalījuma trūkums ilgtermiņā ir novedis pie tā, ka gandrīz 70% no Latvijas virszemes ūdensobjektiem (upes un ezeri) **joprojām neatbilst labai vai augstai ekoloģiskajai kvalitātei**, kaut arī Eiropas Savienības Ūdens Struktūrdirektīvā un Latvijas Ūdens apsaimniekošanas likumā ir noteikts, ka laba kvalitāte visiem ūdensobjektiem bija jāsasniedz līdz 2015. gadam. Turklāt nav novērtēti un netiek pilnvērtīgi izmantoti labumi, ko sabiedrība iegūtu, ja Latvijas iekšējie ūdeņi tiktu efektīvi apsaimniekoti. Tas īpaši attiecināms uz pašvaldībām, kuras ūdeņu potenciālu būtībā neizmanto, **pirmkārt – lauku tūrisms, nacionālais un starptautiskais makšķerēšanas tūrisms apvienojumā ar bioloģiskās lauksaimniecības iespējām**. Piemēram, Skandināvijā nacionālais un starptautiskais makšķerēšanas tūrisms (šajās valstīs, ASV un Kanādā to sauc par makšķerēšanas industriju) pašvaldību un valsts budžetos ienes miljardos mērāmus ieņēmumus (Pielikums Nr. 2).

VKP ekspertu organizācijas, sadarbībā ar VARAM Ūdens resursu nodaļu, pašvaldībām, VSIA “Latvijas Vides, ģeoloģijas un meteoroloģijas centru”, institūtu BIOR, Zemkopības ministriju un citām ūdeņu pārvaldības un apsaimniekošanā iesaistītām organizācijām ir **sagatavojušas priekšlikumus nepieciešamajām izmaiņām normatīvajos aktos**.

Priekšlikumi veicinātu gan ūdens apsaimniekošanas mērķu sasniegšanu, gan ir saskaņā ar Valdības deklarāciju un Pašvaldību likuma 4. pantā noteikto pašvaldību autonomo funkciju – veicināt dabas kapitāla ilgtspējīgu pārvaldību un apsaimniekošanu.

VKP Ūdeņu darba grupas pārstāvji piedāvā tikties ar Jums, lai detāli izklāstītu izstrādātos priekšlikumus un praktiskās iespējas augšminēto un citu neatliekamu jautājumu risināšanā, kā arī lai atbildētu uz Jūs interesējošiem iespējamiem papildus jautājumiem.

Ar cieņu,

Vides konsultatīvās padomes priekšsēdētājs  Juris Jātnieks

*Sagatavoja:*

*VKP Ūdeņu ekspertu grupas pārstāvji*

*Kristīna Veidemane un Alvis Birkovs*

Pielikumos:

Nr.1 – Informatīvs ziņojums par Latvijas upju efektīvākas pārvaldības un apsaimniekošanas nodrošināšanu.

Nr.2 – Informācija par makšķerēšanas industriju Skandināvijas valstīs un Vācijā.

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU